Romani za mlade sve popularniji
Dok je ukupna prodaja knjiga opala za oko pet procenata, prodaja romana za mlade skočila je za više od 80 odsto
U predgradju Hjustona Tombolu, grupa žena se često okuplja da bi se družile i ćaskale o knjigama koje čitaju. Keti Klark kaže da mnoge od tih knjiga – namenjene tinejdžerima – takodje privlače odrasle čitaoce poput nje same. Nekih 70 kilometara dalje, u zapadnom Hjustonu, čitaoci ljubavnih romana sa paranormalnim pojavama nedavno su preplavili knjižaru Blu Vilou da bi upoznali četvoro autora na turneji koju je organizovao njihov izdavač – kuća Harper Kolins. Sintija Hend, autorka dve knjige o Klari, tinejdžerki sa specijalnim moćima, kaže da je razvila specijalnu vezu sa ljubiteljima njenih knjiga. Knjige Kortni Elison Molton pune su mačevanja i drugih akcionih scena, što se, prema njenim rečima, dopada velikom broju muških čitalaca. Paranormalni kvalitet te akcije privlači 25-godišnjeg Iksala Irahitu. Neke priče, kao što su one iz popularnog serijala knjiga i filmova “Sumrak”, kao glavne junake imaju vampire. No obožavaoci kao što je 13-godišnja Dženifer Vu kažu da traže i druge elemente. Uspon ovog žanra je dobra vest za prodavce knjiga, kao što je vlasnica knjižare Blu Vilou, Valeri Kejler, koja očekuje da će film “Igre gladi” povećati prodaju knjiga baš kao je bio slučaj sa serijalom “Sumrak” pre nekoliko godina. Za mnoge okorele ljubitelje ovog žanra, mlade i stare, gledanje filmova jednostavno ne može da nadmaši doživljaj koji imaju čitajući knjige.